मसूरी थमां कारैं च झूटदे शिमलै ते शिमला थमां सांगला घाटी तक्कर गड्डी दे जम्प खन्दे होई, रातीं दे कोई दस-क बजे कन्नै ट्रैकिंग टोली रैस्ट हाऊसा च पुज्जी ही। उसलै न्हेरै दी बुक्कला च सांगला दा कुप्पड़-कुप्पड़ ते पत्तर-पत्तर छप्पी गेदा। हां कुतै-कुतै घरें च लो बलै करदी ही, दंदकड़ ब’न्नने आले ठारमां फनाके पालै भरोये प्हाड़ैं दी उग्ग-सुग्ग देयै करदे हे, कुतै लागै बगदे, प्हाड़ी खड्डा दी छेड़ सनोचा दी जां फी बैली-बैली कुत्तें दी भौंक खड्डा दी छेड़ा च त्राकिया रली जारदी ही जियां ठंडे फनाकैं च साढ़े साहें दी भड़ास। अम्बरै पर तारैं दा चनिन्दपुना इंयां लग्गरदा हा अश्कैं शैल मांजी-लसकाई दी थाली च मोती भरी टकाये दे होन कुसै जौह्रिया नै।